El Ple Municipal dona suport a la modificació de la Llei de Costes
05 de novembre 2021

![](/media/1lqfpnyu/96-c-pp-ley-costas.jpg?width=435&height=290&mode=max)

El Ple de la Corporació Municipal va aprovar el 28 d'octubre en sessió ordinària una moció per a manifestar el suport de l'Ajuntament de Sagunt a la proposició de Llei que s'ha formulat en les Corts Generals per a modificar la vigent Llei 22/1988, de 28 de juliol, de Costes dirigida a reconéixer les particularitats de nuclis urbans costaners i permetre la seua pervivència fora de l'àmbit del domini públic marítimo-terrestre.

La moció va ser presentada pel Partit Popular i defensada pel seu portaveu, Sergio Muniesa, per a donar suport a la modificació de la Llei de Costes. La moció va tirar avant amb els vots a favor de PSOE, Compromís, IP, PP, EU i Cs i l'abstenció de Vox. 

També s'ha aprovat donar compte d'este acord als grups polítics amb representació en el Congrés dels Diputats i al Senat, així com facultar l'alcalde de Sagunt, Darío Moreno, per a efectuar els tràmits que siguen necessaris per a l'efectivitat d'este acord. 

Segons recull l'exposició de motius, **«la regressió del litoral que patixen les costes espanyoles des de fa anys, agreujada pels efectes del canvi climàtic, ha suposat que determinats nuclis urbans costaners al llarg de tot el país, amb característiques culturals, històriques, turístiques i etnològiques de valor essencial s'hagen vist inclosos en el domini públic marítimo-terrestre»** i és per això que són **«unes zones que estan integrades en l'entorn costaner de manera que la seua demolició o supressió suposaria una pèrdua de patrimoni cultural, històric o turístic»**. 

L'argumentació continua indicant que es considera **«necessari»** establir un abric legislatiu per a eixos nuclis urbans que, una vegada identificats, **«es reconeixen amb valors propis de cada cas i requerixen de ferramentes que permeten evitar expedients de desocupacions o enderrocaments»**.

En este sentit, tal com assenyala el text argumentatiu de la moció, el Grup Popular al Senat ha registrat una Proposició de Llei a fi que la Llei de Costes incorpore una disposició addicional destinada a protegir els nuclis urbans costaners que pels seus valors diversos meresquen ser preservats. En este sentit, el suport de la moció es presenta a causa que **«és esta una possibilitat, la de la reforma legal, que podria suposar en cas d'aprovar-se, un canvi definitiu i permanent en la situació legal de la zona que hui es veu afectada injustament per la seua inclusió en domini públic marítimo-terrestre»**.

*   [](http://www.facebook.com/sharer.php?u=https://aytosagunto.es/va/actualitat/el-ple-municipal-dona-suport-a-la-modificacio-de-la-llei-de-costes/ "Facebook")
*   [](http://twitter.com/share?url=https://aytosagunto.es/va/actualitat/el-ple-municipal-dona-suport-a-la-modificacio-de-la-llei-de-costes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-municipal-dona-suport-a-la-modificacio-de-la-llei-de-costes/ "Linked In")
*   [](mailto:?body=https://aytosagunto.es/va/actualitat/el-ple-municipal-dona-suport-a-la-modificacio-de-la-llei-de-costes/)